กรมสรรพากร เตือน ไม่มีนโยบายให้เจ้าหน้าที่โทรติดตามการชำระภาษี โทรแจ้งคืนเงินภาษี
นายวินิจ วิเศษสุวรรณภูมิ รองอธิบดีกรมสรรพากร ในฐานะโฆษกกรมสรรพากร เปิดเผยถึงกรณีมีผู้แอบอ้างเป็นเจ้าหน้าที่กรมสรรพากร ได้ทำการโทรติดต่อประชาชน เพื่อติดตามการชำระภาษี การแจ้งคืนเงินภาษี หรือให้ตรวจสอบข้อมูลการประกอบกิจการ ผ่านแอปพลิเคชันไลน์ “RD Intelligence 1161” ว่า กรมสรรพากรไม่มีนโยบายให้ทำธุรกรรมผ่านช่องทางดังกล่าว ซึ่งช่องทางไลน์ RD Intelligence 1161 เป็นช่องทางเผยแพร่ความรู้เกี่ยวกับภาษีของกรมสรรพากร เท่านั้น ปัจจุบันกรมสรรพากรมีช่องทางในการให้บริการประชาชน ในการยื่นแบบแสดงรายการและชําระภาษี เพียง 2 ช่องทางคือ สํานักงานสรรพากรพื้นที่สาขาและทางออนไลน์ ผ่านระบบ e-Filing ของกรมสรรพากร สําหรับการตรวจสอบสถานะการขอคืนเงินภาษี และบริการที่เกี่ยวข้องกับการแจ้งประกอบกิจการ หรือเปลี่ยนแปลงการประกอบกิจการ สามารถติดต่อได้ที่ สํานักงานสรรพากรพื้นที่ หรือสรรพากรพื้นที่สาขาเท่านั้น สอบถามข้อมูลเพิ่มเติมได้ที่ ศูนย์สารนิเทศสรรพากร โทร. 1161